Vardininkas
Vardininkas (lot. nominativus) – linksnis, įvardijantis subjektą (kuris atlieka veiksmą, turi tam tikras savybes ir t. t.). Vardininkas atsako į klausimą kas? koks? kuris?. Daugelyje kalbų, taip pat ir lietuvių, vardininko linksniu apibūdinamas žodis (t. y. žodynuose žodis pateikiamas vienaskaitos vyriškosios giminės vardininko linksniu). Vardininko linksnis turimas visose vardininko-galininko (nominatyvinės) struktūros kalbose. Žemiau pateiktas vardininko vartojimas kelete indoeuropiečių kalbų: Lietuvių: Aš esu studentas. Rusų: Квадрат есть прямоугольник, все стороны которого равны ('Kvadratas yra stačiakampis, kurio visos kraštinės lygios'). Lotynų: Homo homini lupus est ('Žmogus žmogui vilkas esti'). Sanskrito: Sundaraḥ putraḥ kṣetre bhavati ('Gražus sūnus lauke būna').